**युरोपको अनुभवसहित सावित्रा फर्कंदै**

काठमाडौँ — इजरायलको महिला फुटबल लिगमा हापोएल रानानाबाट खेलिरहेकी नेपाली महिला राष्ट्रिय टोलीकी स्ट्राइकर सावित्रा भण्डारी एसियाली खेलकुदका लागि शनिबार काठमाडौं आइपुग्ने छिन् ।  
इजरायलको लिगमा बिहीबार आफ्नो टोलीका लागि गोल गर्दै उनी शुक्रबार रातिको फ्लाइटबाट राष्ट्रिय टोलीका लागि फर्किएकी हुन् ।

सावित्राले ६२ औं मिनेटमा गरेको गोलबाट हापोएलले अग्रता लिए पनि हापोएल पेटाक टिक्भासँगको खेल १–१ को बराबरीमा टुंगिएको छ । साम्बाको टोली हापोएल रानाना २ खेलमा ४ अंक जोड्दै चौथो स्थानमा छ । सावित्राले लिगको २ खेलमा ५ गोल गरिसकेकी छन् ।

उनले एफसी रमत हास्रोनविरुद्धको खेलमा हापोएल रानानाले गरेको सबै (४ गोल) गरेकी थिइन् । युरोपेली फुटबलमा पहिलो अनुभव बटुलिरहेकी उनले कुल ५ खेलमा ६ गोल गरिसकेकी छन् । अथेना कपमा खेल्दै हापोएल रानानाबाट ‘डेब्यु’ गर्नेक्रममा उनले पहिलो खेलमै एक गोल गर्नुका साथै अर्को गोलमा पास उपलब्ध गराएकी थिइन् । जसका कारण रानानाले हादेरालाई २–० ले पराजित गरेको थियो ।

चीनमा हुन लागेको एसियाली खेलकुदमा नेपाली राष्ट्रिय टोलीको प्रतिनिधित्व गर्न सावित्रा काठमाडौं फर्किन लागेकी हुन् । नेपाल १९ औं एसियाली खेलकुदको समूह ‘डी’ मा जापान, भियतनाम र बंगलादेशसँगै परेको छ । नेपालले एसियाड महिला फुटबलमा सेप्टेम्बर २२ मा भियतनाम, २५ मा जापान, २८ मा बंगलादेशसँग खेल्नेछ ।