**१४० मेगावाटको तनहुँ जलविद्युत् आयोजनाको भौतिक प्रगति ४३ प्रतिशत**

तनहुँ — तनहुँको ऋषिङ गाउँपालिका–१ काहुँ शिवपुरमा सेती नदीमा निर्माणाधीन १४० मेगावाट क्षमताको तनहुँ जलविद्युत् आयोजनाको समग्र भौतिक प्रगति ४३ प्रतिशत भएको छ । प्याकेज १, प्याकेज २ र प्याकेज ३ गरी ३ चरणमा वर्गीकरण गरी निर्माण कार्य हुँदै आएको आयोजनाको करिब ४०.२ प्रतिशत आर्थिक गति भएको जनाइएको हो।

आयोजनाको प्रवर्द्धक कम्पनी तनहुँ हाइड्रोपावर लिमिटेडले प्याकेज १ अन्तर्गतको बाँध फर्काउने, प्याकेज २ अन्तर्गतको भूमिगत विद्युतगृह निर्माण र प्याकेज ३ अन्तर्गत प्रसारण लाइन निर्माण कार्य गर्दै अएको आयोजना प्रमुख राजाभाइ शिल्पकारले बताए । उनका अनुसार आयोजनाको प्याकेज १ अन्तर्गत बाँध निर्माणमा २४.१ प्रतिशत भौतिक र १४.५ प्रतिशत आर्थिक प्रगति, प्याकेज २ अन्तर्गत विद्युत्गृह निर्माण, सुरुङ निर्माण लगायतमा ४४.४ प्रतिशत भौतिक र ३६.८४ प्रतिशत आर्थिक प्रगति भएको छ भने प्याकेज ३ अन्तर्गत प्रसारण लाइन निर्माणमा ६९ प्रतिशत भौतिक प्रगति भएको छ ।

आयोजनाको प्याकेज १ अन्तर्गत नदी फर्काउने सुरुङ र ड्यामसाइडको बाँध निर्माणको कामलाई तीव्रता दिइएको उनले बताए । ‘ड्यामसाइडको बाँध निर्माणका लागि ५४० मिटर भित्तो कटान गर्नुपर्नेमा अब २८० मिटर खन्न बाँकी रहेको छ । त्यो आगामी नोभेम्बरसम्म सक्ने गरी काम भइरहेको छ’, आयोजना प्रमुख शिल्पकारले भने, ‘नोभेम्बरसम्म डाइभर्सन टनेलको काम सम्पन्न गरी नदी डाइभर्ट गरी ड्यामको बाँध निर्माणका काम अगाडि बढाइने छ ।’